**ΤΟΜΕΑΣ ΥΓΕΙΑΣ, ΠΡΟΝΟΙΑΣ ΚΑΙ ΕΥΕΞΙΑΣ**

**ΕΙΔΙΚΟΤΗΤΑ: ΒΟΗΘΟΣ ΝΟΣΗΛΕΥΤΗ**

1. **ΠΕΡΙΓΡΑΦΗ ΕΠΑΓΓΕΛΜΑΤΟΣ ΚΑΙ ΓΕΝΙΚΑ ΧΑΡΑΚΤΗΡΙΣΤΙΚΑ**

Ο Βοηθός Νοσηλευτή εργάζεται ευρύτερο τομέα της Υγείας, κάτω από τις οδηγίες και εντολές του θεράποντα Γιατρού ή του υπεύθυνου προϊστάμενου/ης Νοσηλευτή/τριας. Εφαρμόζει νοσηλευτικές τεχνικές για την πρόληψη, την προαγωγή και την αποκατάσταση της υγείας των ασθενών. Συνήθως εργάζεται κάτω από δύσκολες συνθήκες, αντιμετωπίζοντας καταστάσεις που προϋποθέτουν ψυχική και σωματική αντοχή. Επίσης, ο βοηθός νοσηλευτή αντιμετωπίζει συχνά, όπως όλοι οι επαγγελματίες υγείας, ανθυγιεινές συνθήκες. Έτσι επιβάλλεται να λαμβάνει όλα τα απαιτούμενα μέτρα πρόληψης και προστασίας.

Για να μπορέσει να αντεπεξέλθει με επιτυχία στον επαγγελματικό του ρόλο ο βοηθός νοσηλευτή χρειάζεται να διαθέτει αλλά και να καλλιεργεί κάποια ιδιαίτερα ψυχικά γνωρίσματα, όπως: υπομονή, κατανόηση, μεγάλη ψυχική αντοχή και ψυχραιμία, υπευθυνότητα, μεθοδικότητα και ακρίβεια κατά την εκτέλεση των καθηκόντων του. Επίσης, στις σχέσεις του με ασθενείς και συναδέλφους πρέπει να είναι φιλικός και ανθρώπινος, πρόθυμος να προσφέρει τις υπηρεσίες του, ευγενικός και υπομονετικός, συνεργάσιμος, δραστήριος, προσεκτικός και διακριτικός.

1. **ΣΠΟΥΔΕΣ**

 Σπουδές πάνω στην ειδικότητα του Βοηθού Νοσηλευτή προσφέρονται:

**α)** **Στα Επαγγελματικά Λύκεια (ΕΠΑ.Λ.)**, και πιο συγκεκριμένα στην ειδικότητα Βοηθών Νοσηλευτών που ανήκει στον Τομέα Υγείας, Πρόνοιας και Ευεξίας. Τον τομέα επιλέγει ο μαθητής/τρια στη Β' Λυκείου ημερήσιων και εσπερινών ΕΠΑΛ. Η συνολική διάρκεια φοίτησης στα ΕΠΑ.Λ. είναι τρία (3) έτη (N.3475/2006).

Στους αποφοίτους των ΕΠΑ.Λ. χορηγούνται:

**● Απολυτήριο Επαγγελματικού Λυκείου**

**● Πτυχίο Ειδικότητας (Επιπέδου 4).**

**Το απολυτήριο Επαγγελματικού Λυκείου** χορηγείται κατόπιν διαδικασίας ενδοσχολικών (απολυτήριων) εξετάσεων και **είναι ισότιμο με το απολυτήριο του Γενικού Λυκείου για την πρόσβαση στην Τριτοβάθμια Εκπαίδευση**. Δίνει έτσι τη δυνατότητα στους αποφοίτους να διεκδικήσουν μια θέση στα ανώτερα και ανώτατα εκπαιδευτικά ιδρύματα της χώρας μας μέσα από τη συμμετοχή τους στη διαδικασία των Πανελλαδικών Εξετάσεων.

1. **ΕΠΑΓΓΕΛΜΑΤΙΚΑ ΔΙΚΑΙΩΜΑΤΑ**

Τα επαγγελματικά δικαιώματα του Βοηθού Νοσηλευτή έχουν κατοχυρωθεί με το Π.Δ. 210, που δημοσιεύτηκε στο ΦΕΚ 165 Α' στις 24-7-2001. Επίσης, σχετική είναι και η Υπουργική Απόφαση Υ7β/οικ.4756, που δημοσιεύτηκε στο ΦΕΚ 1082 Β' στις 14-8-2001. Προσφάτως δε, έχουν κατοχυρωθεί με το Νόμο 4386/2016 (Α'83) ως εξής:

**« Χορηγούνται επαγγελματικά δικαιώματα στους κατόχους τίτλου ΕΠΑ.Λ. του ν. 4386/2016 (Α' 83) ειδικότητας «Βοηθός Νοσηλευτή» του Τομέα Υγείας-Πρόνοιας-Ευεξίας αντίστοιχα με τα επαγγελματικά δικαιώματα των κατόχων τίτλου TEE Β' κύκλου σπουδών ειδικότητας «Βοηθών Νοσηλευτών» του Τομέα Υγείας και Πρόνοιας που απονεμήθηκαν με το π.δ. 210/2001 (Α' 165), την αριθμ. Υ7β/οικ.4756/09.08.2001 (Β' 1082) υπουργική απόφαση και το π.δ. 268/2003 (Α' 240)» (Ν.4386/2016).»**

1. **ΤΟΜΕΙΣ ΑΠΑΣΧΟΛΗΣΗΣ ΚΑΙ ΠΡΟΟΠΤΙΚΕΣ ΣΤΗΝ ΑΓΟΡΑ ΕΡΓΑΣΙΑΣ**

Ο Βοηθός Νοσηλευτή μπορεί να εργαστεί ως βοηθητικό προσωπικό σε Νοσοκομεία, Ιδιωτικές Κλινικές, Μαιευτήρια, Ιδιωτικά Ιατρεία, Οδοντιατρεία, Υγειονομικούς Σταθμούς, EKAB, Παιδικές Κατασκηνώσεις, Κέντρα Υγείας, Οίκους Ευγηρίας, Κέντρα Αποκατάστασης ατόμων με ειδικές ανάγκες, στο πρόγραμμα «Βοήθεια στο Σπίτι» των Δήμων. Αλλά και ως ελεύθερος επαγγελματίας μπορεί να προσφέρει τις υπηρεσίες του σε ασθενείς που νοσηλεύονται στο σπίτι υπό ιατρική παρακολούθηση. **Οι προοπτικές απασχόλησης διαγράφονται θετικές, λόγω της υψηλής ζήτησης του επαγγέλματος**.

1. **ΠΡΑΚΤΙΚΗ ΑΣΚΗΣΗ**

Η πρακτική άσκηση πραγματοποιείται στους ακόλουθους Φορείς, στους οποίους από το σχετικό Οργανισμό τους προβλέπεται και υπηρετεί Νοσηλευτής/τρια (ΠΕ ή TE):

**α) Νοσηλευτικά Ιδρύματα** **Δημοσίου ή Ιδιωτικού Δικαίου ή Κέντρα Κοινωνικής Πρόνοιας** (Παραρτήματα Χρονών Παθήσεων, Παραρτήματα Αποθεραπείας και Αποκατάστασης ατόμων με αναπηρία, Παραρτήματα προστασίας παιδιού, Παραρτήματα Αποθεραπείας και Αποκατάστασης παιδιών με αναπηρία), Δημόσιες Μονάδες Φροντίδας Ηλικιωμένων και Εκκλησιαστικά Γηροκομεία κατά τις πρωινές ώρες λειτουργίας αυτών, επί εξάωρο καθημερινά, πλην τα Σαββατοκύριακα και τις επίσημες αργίες.

Μετά το πέρας της πρακτικής άσκησης χορηγείται βεβαίωση, η οποία συνυπογράφεται από τη Δ/ντρια της Νοσηλευτικής Υπηρεσίας και από τον Πρόεδρο του Δ.Σ. του φορέα.

**β) Σε Στρατιωτικά Νοσοκομεία**, κατά τις πρωινές ώρες λειτουργίας αυτών, επί εξάωρο, καθημερινά, πλην τα Σαββατοκύριακα και τις επίσημες αργίες.

Μετά το πέρας της πρακτικής άσκησης χορηγείται βεβαίωση, η οποία συνυπογράφεται από τον/την Δ/ντή Δ/ντρια της Νοσηλευτικής Υπηρεσίας και τον Διοικητή του Νοσοκομείου.

**γ) Σε Μονάδες Υγείας του Πρωτοβάθμιου Εθνικού Δικτύου Υγείας (Π.Ε.Δ.Υ.)** (Πρώην Ιατρεία του ΕΟΠΥΥ, Κέντρα Υγείας, Πολυδύναμα Περιφερειακά Ιατρεία) κατά τις πρωινές ώρες λειτουργίας αυτών, επί εξάωρο, καθημερινά, πλην τα Σαββατοκύριακα και τις επίσημες αργίες.

Μετά το πέρας της πρακτικής άσκησης χορηγείται βεβαίωση, η οποία υπογράφεται από το Διοικητή της οικείας Υγειονομικής Περιφέρειας μετά από εισήγηση του Επιστημονικού Συμβουλίου Πρωτοβάθμιας Φροντίδας Υγείας της Υ.ΠΕ. που έχει λάβει υπόψη της εισήγηση του υπευθύνου για την πρακτική άσκηση.

**δ) Σε Ιδιωτικές Κλινικές ή σε Μονάδες Φροντίδας Ηλικιωμένων** (Ιδιωτικού Δικαίου) που ασκούν κοινωνική πρόνοια.

Μετά το πέρας της πρακτικής άσκησης χορηγείται:

* για τους ασκούμενους σε Ιδιωτικές Κλινικές βεβαίωση η οποία συνυπογράφεται από Γενικό Προϊστάμενο (Νοσηλευτή/τρια) και το Διοικητικό Δ/ντή
* για τους ασκούμενους σε Μονάδες Φροντίδας Ηλικιωμένων (Ιδιωτικού Δικαίου) βεβαίωση η οποία χορηγείται από τον φορέα κατόπιν εισήγησης του υπευθύνου για την πρακτική άσκηση.

Οι φορείς επιβάλλεται να τηρούν ημερολόγιο παρουσιών των πρακτικώς ασκουμένων, την ευθύνη του οποίου φέρει ο υπεύθυνος για την πρακτική άσκηση νοσηλευτής/τρια.

**● Απαλλαγή από την πρακτική άσκηση:**

***«Για τους κατόχους Διπλώματος Επαγγελματικής Ειδικότητας, Εκπαίδευσης και Κατάρτισης επιπέδου 5 του Ε.Ο.Π.Π.Ε.Π όλων των επιμέρους ειδικοτήτων «Βοηθού Νοσηλευτικής», που έχει αποκτηθεί μετά από επιτυχή φοίτηση στα Ι.Ε.Κ του ν. 4186/2013 και επιτυχή συμμετοχή στις εξετάσεις πιστοποίησης του Ε.Ο.Π.Π.Ε.Π, δεν απαιτείται πρακτική άσκηση πέραν της εξάμηνης υποχρεωτικής που έχει ήδη πραγματοποιηθεί κατά την φοίτηση στα Ι.Ε.Κ»***

Ειδικότερα απαλλάσσονται της πρακτικής άσκησης:

1)Οι πρακτικοί νοσοκόμοι που έχουν παρακολουθήσει το ταχύρυθμο πρόγραμμα εκπαίδευσης και είναι κάτοχοι πτυχίου ΤΕΕ Α κύκλου Βοηθών Νοσηλευτών.

2) Όσοι υπηρετούν "ή έχουν υπηρετήσει" σε θέσεις Υ.Ε. Βοηθητικού
Υγειονομικού Προσωπικού (Βοηθοί θαλάμων, Τραυματιοφορείς,
Φύλακες ασθενών κ.λ.π.) και είναι κάτοχοι πτυχίου ΕΠΑΛ ή και ΤΕΕ Α΄ ή Β΄ κύκλου σπουδών ή διπλώματος ΙΕΚ.

3) Όσοι υπηρετούν "ή έχουν υπηρετήσει" κατά τη δημοσίευση του
παρόντος σε Ιδιωτικές Κλινικές ή έχουν συμπληρώσει την
απαιτούμενη πρακτική άσκηση μέσω προγραμμάτων του ΟΑΕΔ
(STAGE) σε δημόσια νοσηλευτικά ιδρύματα ή έχουν ήδη
πραγματοποιήσει την απαιτούμενη πρακτική άσκηση σε δημόσια
νοσηλευτικά ιδρύματα.

1. 'Οσοι υπηρετούν σε Νοσηλευτικά Ιδρύματα Δημοσίου και Ιδιωτικού Δικαίου ή σε Προνοιακά Ιδρύματα, σε θέσεις Δ.Ε. πρακτικών νοσοκόμων.
2. Όσοι υπηρετούν σε Προνοιακά Ιδρύματα, Δημόσια ή Ιδιωτικά σε θέσεις Δ.Ε. Βοηθών Νοσηλευτών.

Για τις περιπτώσεις αυτές απαιτείται:

1. Πτυχίο ΕΠΑΛ. Α΄ ή Β΄ κύκλου ΤΕΕ ή Δίπλωμα Επαγγελματικής Κατάρτισης της ειδικότητας Βοηθών Νοσηλευτών.
2. Βεβαίωση χρόνου υπηρεσίας, η οποία πρέπει να είναι ισόχρονη με την απαιτούμενη πρακτική άσκηση (12, 6, 3 μήνες).
3. **ΧΟΡΗΓΗΣΗ ΑΔΕΙΑΣ ΑΣΚΗΣΗΣ ΕΠΑΓΓΕΛΜΑΤΟΣ**

Οι προϋποθέσεις, τα απαιτούμενα δικαιολογητικά καθώς και κάθε λεπτομέρεια σχετικά με τη διαδικασία χορήγησης άδειας άσκησης επαγγέλματος των Βοηθών Νοσηλευτών ορίζονται ρητά από την υπ’ **Αριθμ. Υ7/οικ 4756 - ΦΕΚ Β 1082/14.8.2001)**.

Σύμφωνα με την παραπάνω υπουργική απόφαση, δικαίωμα απόκτησης άδειας άσκησης του επαγγέλματος του Βοηθού Νοσηλευτή/τριας κατοχυρώνεται στους:

- κατόχους Διπλώματος ΙΕΚ

- πτυχιούχους ΤΕΕ Α΄ και Β΄ κύκλου της ειδικότητας Βοηθού Νοσηλευτή

- πτυχιούχους ΕΠΑ.Σ

- πτυχιούχους ΕΠΑ.Λ "Βοηθών Νοσηλευτών" και

- πτυχιούχους των ΕΠΑ.Σ του Ο.Α.Ε.Δ της ειδικότητας "Βοηθών Γενικής

Νοσηλείας".

**(Αριθμ. Γ4α/Γ.Π.οικ. 63490 - ΦΕΚ Τεύχος Β 2939/29.08.2017)**

 **● Απαιτούμενα Δικαιολογητικά:**

**1. Αίτηση** απευθυνόμενη στις οικείες Δ/νσεις ή Τμήματα Υγείας των Νομαρχιακών Αυτοδιοικήσεων της χώρας (νυν ΠΕ).

**2.** α) **Πτυχίο** επιπέδου 2 (ΤΕΕ A΄ κύκλου σπουδών) της ειδικότητας "Βοηθών Νοσηλευτών" και δώδεκα (12) μήνες πρακτική άσκηση **ή**

 β) Πτυχίο επιπέδου 4 (ΤΕΕ Β΄ κύκλου σπουδών) της ειδικότητας Βοηθών Νοσηλευτών" και έξι (6) μήνες πρακτική άσκηση **ή**

 γ) Πτυχίο ΕΠΑ.Σ. του Ο.Α.Ε.Δ. της ειδικότητας "Βοηθών Γενικής Νοσηλείας" και έξι (6) μήνες πρακτική άσκηση **ή**

 δ) Πτυχίο ΕΠΑ.Λ. (ημερήσιων και εσπερινών Επαγγελματικών Λυκείων) "Βοηθών Νοσηλευτών" και έξι (6) μήνες πρακτική άσκηση **ή**

ε) Αντίγραφο Διπλώματος Επαγγελματικής Κατάρτισης επιπέδου Μετα-δευτεροβάθμιας Επαγγελματικής Κατάρτισης των ανωτέρω ειδικοτήτων των Ι.Ε.Κ. και τρεις (3) μήνες πρακτική άσκηση.

**3. Απόσπασμα ποινικού μητρώου** ισχύος τριών (3) μηνών.

**4. Παράβολο** (7,63 Euro).

**5. Δύο (2) φωτογραφίες και χαρτόσημο** (των 2,93 Euro).

**6. Για πτυχιούχους του εξωτερικού**, μη προερχομένων από κράτη-μέλη της Ε.Ε. απαιτούνται επίσης:

α) αντίγραφο πτυχίου με επίσημη μετάφραση από το Υπουργείο Εξωτερικών και

β) αναγνώριση του πτυχίου τους από τον ΟΕΕΚ ως ισότιμου με τα ΕΠΑΛ ή ΙΕΚ ή τα ΤΕΕ Α΄ ή Β΄ κύκλου σπουδών.

**7) Για ομογενείς** εφόσον δεν έχουν εγγραφεί στα μητρώα Δήμου ή Κοινότητας, άδεια παραμονής και εργασίας.

**8) Για αλλοδαπούς** άδεια εργασίας και παραμονής καθώς και πιστοποιητικό αμοιβαιότητας από το Υπουργείο Εξωτερικών.

**ΠΗΓΕΣ:**

**\* ΥΑ Υ7β/Γ.Π.οικ.20530/ 22.2-1.3.2002 (ΦΕΚ Β'262).**

**\* Υ7β/Γ.Π.οικ.20530/2002 υπουργική απόφαση (ΦΕΚ Β'262)** που

τροποποιήθηκε **με την αριθμ. Υ7β/Γ.Π.69740/13/17-10-2014 υπουργική**

**απόφαση** **(ΦΕΚ Β'2962).**

**\* ΥΑ Υ7β/Γ.Π. 69740/13/17-10-2014 (ΦΕΚ Β 2962/4-11-2014).**

**\* Αριθ.Υ7/οικ 4756 -** ΦΕΚ Β 1082/14.8.2001)

 **\* Π.Δ: 210/2001 (Α' 165), Ν.431**.

**\* ΦΕΚ Τεύχος Β 2939/29.08.2017**

**\* ΦΕΚ Τεύχος Β 2939/29.08.2017,** Αριθμ. Γ4α/Γ.Π.οικ. 63490

 **\* Ν.:4386/2016**

**\* Υπουργείο Παιδείας, Έρευνας και Θρησκευμάτων (2018) - Οδηγός Σπουδών για το ΕΠΑ.Λ.**

[**https://www.minedu. gov.gr/texniki-ekpaideusi**](https://www.minedu.gov.gr/texniki-ekpaideusi)

\* **Πανελλήνιο Σχολικό Δίκτυο /Πρωην ΓΡΑΣΥ-ΕΠΑΛ (2018)Βοηθός Νοσηλευτή**

[**users.sch.gr/grasy-epal-elven/nosileftwn.html**](http://users.sch.gr/grasy-epal-elven/nosileftwn.html)